Metrobus-staking in Jhb duur voortArgieffoto. Die Metrobus-staking in Johannesburg is nou al drie dae aan die gang, met meer as 200 roetes wat nie gedek word nie. Busbestuurders het Vrydag begin staak omdat hulle ongelukkig is oor dienste om die busse te inspekteer en kaartjies na te gaan wat na ŉ buitemaatskappy gekontrakteer word. Die staking is na bewering onwettig. Die munisipale werkersvakbond Samwu het hom aanvanklik van die staking gedistansieer, maar voer nou samesprekings met Metrobus se bestuur om die staking tot ŉ einde te probeer bring. Esther Dreyer, woordvoerder van Metrobus, het gesê samesprekings “lyk belowend en dat ons span kenners in onderhandeling met Samwu is”. Dreyer het verskoning aangebied vir pendelaars wat sonder vervoer gelaat is. Daar is nog geen aanduiding van wanneer die staking tot ŉ einde kan kom nie. “Ons weet die mense is nie gelukkig nie en ons sal alles in ons vermoë doen om die busse weer terug te kry op die pad,” het sy gesê. Die Stad Johannesburg, wat Metrobus besit, het ook sy verskoning aangebied vir die onderbreking van die busdiens.